钦定古今图书集成/明伦汇编/官常典/第638卷 > 《赠崔复州序》韩愈
## 钦定古今图书集成/明伦汇编/官常典/第638卷 > 《赠崔复州序》韩愈

“‘有地数百里，趋走之吏，自长史、司马以下数十人，其
禄足以仁其三族及其朋友故旧。乐乎心，则一境之
人喜；不乐乎心，则一境之人惧。丈夫官至刺史亦荣
矣。虽然，幽远之小民，其足迹未尝至城邑，苟有不得
其所，能自直于乡里之吏者鲜矣，况能自辨于县吏
乎？能自辨于县吏者鲜矣，况能自辨于刺史之庭乎’？
由是刺史有所不闻，小民有所不宣。赋有常而民产
无恒，水旱疠疫之不期，民之丰约悬于州，县令不以
言，连帅不以信，民就穷而敛愈急。吾见刺史之难为
也。崔君为复州，其连帅则于公。崔君之仁，足以苏复
人，于公之贤，足以庸崔君。有刺史之荣，而无其难为
者，将在于此乎？”愈尝辱于公之知，而旧游于崔君，庆
复人之将蒙其休泽也，于是乎言。